Matie-moord: Nog ŉ verdagte vasHannah Cornelius (Foto verskaf aan Maroela Media) ŉ Vierde verdagte is in hegtenis geneem in verband met die moord op Hannah Cornelius (21), ŉ student aan die Universiteit Stellenbosch. Kapt. FC van Wyk, provinsiale polisiewoordvoerder van die Wes-Kaap, het Dinsdag aan Maroela Media bevestig die 26-jarige verdagte, van Cloetesville in Stellenbosch, is Maandagaand vasgetrek. “Hy moet more [Woensdag] in die Stellenbosch-landdroshof verskyn,” het Van Wyk gesê. Twee van die mans wat Saterdag weens die voorval in hegtenis geneem is, het Maandag in die Stellenbosch-landdroshof verskyn en ‘n derde persoon wat laat Sondag vasgetrek is, sal na verwagting Dinsdag in dieselfde hof verskyn. Maroela Media het vroeër berig Vernon Junald Witbooi (32) en Geraldo Parsons (26) het vlugtig in die hof verskyn voor die saak tot 28 Julie uitgestel is vir verdere ondersoek. Hulle word aangekla van moord, ontvoering, verkragting, roof met verswarende omstandighede en motordiefstal. Cornelius, ŉ tweedejaar BA-student aan die Universiteit Stellenbosch, en ŉ studentemansvriend wat teologie studeer, het Vrydagaand in die dorp in die blou VW Golfie, wat haar 91-jarige ouma vir haar gegee het, rondgery. Hulle is vroeg Saterdagoggend gekaap en ontvoer. Die vriend kon in ŉ stadium slaag om te ontsnap en is in ŉ ernstige toestand met hoofbeserings na ŉ hospitaal geneem. Cornelius se liggaam is Saterdag omstreeks 08:30 naby ŉ bekende wynplaas op die Knorhoekpad buite Stellenbosch aangetref. Die polisie het tydens die inhegtenisnemings van die eerste twee verdagtes op die gekaapte voertuig beslag gelê. “Sy was die mees perfekte mens – slim, mooi, talentvol en jonk. Haar hele lewe het voorgelê en toe word sy so wreed en onnodig van ons weggeruk. Ons familie staan mekaar by, maar niks kan die leemte vul nie,” het Lali van Zuydam (27), Cornelius se niggie en ŉ familiewoordvoerder, Maandag in ŉ emosionele huldeblyk aan Maroela Media gesê. Lees meer hier.